Document ID: 32005D0242

KOMISJONI OTSUS,
16. märts 2005,
Saksamaale ja Soomele seoses kolmandatest riikidest toodavate taimede ja taimsete saaduste fütosanitaarkontrollide infrastruktuuri tugevdamise programmidega antava ühenduse rahalise toetuse kohta
(teatavaks tehtud numbri K(2005) 674 all)
(Ainult soome-, saksa- ja rootsikeelsed tekstid on autentsed)
(2005/242/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 8. mai 2000. aasta direktiivi 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta, (1) eriti selle artikli 13c lõike 5 kuuendat lõiku,
ning arvestades järgmist:
(1)
Direktiiviga 2000/29/EÜ nähakse ette ühenduse rahalise toetuse andmine liikmesriikidele kolmandatest riikidest toodavate taimede ja taimsete saaduste fütosanitaarkontrollide infrastruktuuri tugevdamiseks.
(2)
Saksamaa ja Soome on välja töötanud kolmandatest riikidest toodavate taimede ja taimsete saaduste fütosanitaarkontrollide infrastruktuuri tugevdamise programmi. Nad on taotlenud ühenduse rahalist toetust kõnealuste programmide jaoks kooskõlas komisjoni 11. juuni 2002. aasta määrusega (EÜ) nr 998/2002, millega kehtestatakse kolmandatest riikidest toodavate taimede ja taimsete saaduste fütosanitaarkontrollide infrastruktuuri tugevdamiseks liikmesriikidele antava ühenduse rahalise toetuse jaotamist käsitlevate sätete üksikasjalikud rakenduseeskirjad. (2)
(3)
Saksamaa ja Soome esitatud tehniline teave on võimaldanud komisjonil olukorda täpselt ja ulatuslikult analüüsida. Komisjon on koostanud kontrollipunktide tugevdamise abikõlblike programmide loetelu, milles märgitakse üksikasjalikult igale programmile kavandatud ühenduse rahalise toetuse suurus. Teabe on läbi vaadanud ka alaline taimetervise komitee.
(4)
Iga loetelus sisalduvat programmi hinnati heakskiidu saamiseks eraldi. Komisjon on jõudnud järeldusele, et direktiivis 2000/29/EÜ ja määruses (EÜ) nr 998/2002 sätestatud tingimused ja kriteeriumid ühenduse rahalise toetuse saamiseks on täidetud.
(5)
Seetõttu on asjakohane anda ühenduse rahalist toetust kõnealuste Saksamaa ja Soome programmide kulude katteks.
(6)
Käesoleva otsusega ettenähtud meetmed on kooskõlas alalise taimetervise komitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Kiidetakse heaks ühenduse rahalise toetuse eraldamine Saksamaa kontrollipunktide tugevdamise programmi kulude katteks.
2. Kiidetakse heaks ühenduse rahalise toetuse eraldamine Soome kontrollipunktide tugevdamise programmi kulude katteks.
Artikkel 2
1. Artiklis 1 sätestatud ühenduse rahalise toetuse kogusumma on 94 470 eurot.
2. Ühenduse rahalise toetuse maksimaalne summa kummalegi asjaomasele liikmesriigile on järgmine:
a)
36 875 eurot: Saksamaa;
b)
57 595 eurot: Soome.
3. Ühenduse maksimaalne rahaline toetus igale kontrollipunktide tugevdamise programmile on esitatud lisas.
Artikkel 3
Lisas iga programmi kohta kindlaks määratud ühenduse rahalist toetust makstakse ainult järgmistel juhtudel:
a)
asjaomane liikmesriik on esitanud komisjonile asjakohased tõendid programmis loetletud seadmete ja/või vahendite ostmise ja/või täiustamise kohta, ning
b)
asjaomane liikmesriik on esitanud komisjonile rahalise toetuse saamise taotluse määrusega (EÜ) nr 998/2002 ettenähtud korras.
Artikkel 4
Käesolev otsus on adresseeritud Saksamaa Liitvabariigile ja Soome Vabariigile.
Brüssel, 16. märts 2005

Labels: 18
15
6